Anna Levandi

Anna Levandi (neiupõlvenimega Anna Kondrašova; sündinud 30. juunil 1965 Moskvas) on vene päritolu endine iluuisutaja ja Eesti iluuisutamistreener. 2024. aastast on ta Tallinna Haabersti linnaosa vanem.

Ta lõpetas 1982. aastal Moskvas Armee Keskspordiklubi kooli (Moskva 704. Keskkooli) ning 1987. aastal Moskva Kehakultuuriinstituudi.

Sportlasena
Alustas iluuisutamistreeninguid Moskvas Irina Jantseva õpilasena, hiljem treeninud Anatoli Jerjomini, Galina Titova, Tatjana Kapustina, Jaak Grossi, Eduard Plineri, Nina ja Stanislav Žuki ning Stanislav Leonovitši juhendamisel. Võistles üksiksõidus.
Tippsportlasena
Anna Kondrašova võitis 18-aastaselt 1983. aasta sügisel Tallinnas peetud NSV Liidu ametiühingute meistrivõistlused ja kuulus hiljem NSV Liidu iluuisutamiskoondisse naiste üksiksõidus. 

Tema suurim saavutus oli maailmameistrivõistluste hõbemedal 1984. aastal.

Sarajevo olümpiamängudel sai ta 5. ja Calgary olümpiamängudel 8. koha.

Euroopa meistrivõistlustelt võitis ta 1984., 1986., 1987. ja 1988. aastal pronksmedali.

Kolm korda tuli ta NSV Liidu meistriks.

Tema treenerid on olnud Eduard Pliner ja Stanislav Žuk.

Treeneri ja sporditegelasena
Anna Levandi on töötanud iluuisutamistreenerina Norras, Soomes, Rootsis ja Eestis. 

1999. aastast on Tallinna Jääspordikooli treener ja õppealajuhataja ning Anna Levandi Iluuisutamisklubi peatreener. Ta on Rocca al Mare uisukooli direktor ja treener. Tema õpilased on olnud Elena Glebova, Helery Hälvin, Natalja Zabijako ja Eva-Lotta Kiibus.

17. detsembril 2002 avati Premia jäähall, mis valmis Anna ja Allar Levandi eestvedamisel. 

Süüdistus õpilaste väärkohtlemises
21. veebruaril 2024 ilmus Eesti Rahvusringhäälingu portaalis ERR.ee uudis, et endised õpilased süüdistavad Anna Levandit väärkohtlemises. 25. aprillil 2024 andis Eesti Uisuliit teada, et uurimismenetluse käigus leidis kinnitust vaid üks sõnaline konflikt, mille eest tegi uisuliit Levandile hoiatuse. Muude kaebuste osas jõudis uurimiskomisjon järeldusele, et füüsilist väärkohtlemist tema treeningutes pole toimunud.Gunnar Leheste. EADSE juhtivuurija Remo Perli Anna Levandi juhtumi lõppotsusest: eesmärk oli tõsta teadlikkust ja parandada üldist olukorda uisutamises Delfi Sport, 25.04.2024.

Poliitiline ja ühiskondlik tegevus
Anna Levandi kuulub alates 21. novembrist 2002 Isamaaliitu ja kandideeris 2002. aasta kohalikel valimistel Tallinnas Haabersti ringkonnas. 

Alates 21. juunist 2007 on Anna Levandi ka Ühiskondliku Leppe Sihtasutuse nõukogu liige.

Alates 10. maist 2024 on Levandi Haabersti linnaosa vanem.

Ta kandideeris 2025. aasta kohaliku omavalitsuse volikogude valimistel Haabersti linnaosas, kogus 798 häält ning osutus valituks.

Tunnustus
1982 – NSV Liidu meistersportlane
1984 – NSV Liidu rahvusvahelise klassi meistersportlane
 2000 – Eesti Kultuurkapitali kehakultuuri ja spordi sihtkapitali aastapreemia (iluuisutamistegevus)
 2005 – Eesti Kultuurkapitali kehakultuuri ja spordi sihtkapitali aastapreemia (Eesti iluuisutamise taassünnile kaasaaitamine)
 2007 – aasta naine
 2008 – Tallinna Spordiliidu aasta treenerTallinna Spordiliit valis aasta treeneriks Anna Levandi
 2008 – Tallinna teenetemärk 
 2009 – Valgetähe III klassi teenetemärk
 2010 – Eesti Kultuurkapitali kehakultuuri ja spordi aastapreemia (Eesti iluuisutamise edendaja ning Euroopasse viija) 
 2017 – Eesti Olümpiakomitee teenetemärk 
 2020 – aasta treener

Isiklikku
pisi|Allar Levandi ja Anna Levandi (2012)
Ta on abielus Allar Levandiga, kellega tutvus Calgary olümpiamängude ajal. Neil on kolm poega, kellest Anders (sündinud 1989) tegeleb jalgpalli, Armand (sündinud 1992) tennise ja Arlet (sündinud 2005) iluuisutamisega. 

Anna Levandi valdab eesti, vene, inglise, norra ja soome keelt.

Viited

Kirjandus
 Lembit Peegel. AjaPeegel: Venelanna, kes armus eestlasesse. Eesti Päevaleht, 26. jaanuar 2009
 Madis Jürgen. Anna Levandi: venelane, keda Eestis kõige rohkem armastatakse. Eesti Ekspress, 7. märts 2009
 Jaanus Hämarsoo. Skandaali keskmesse sattunud Anna Levandi oma kõige süngematest hetkedest: ma ei näinud enam mõtet edasi elada. Kroonika/Delfi, 28. märts 2025

 Välislingid 



 Anna Levandi Iluuisutamisklubi

Kategooria:Nõukogude Liidu iluuisutajad
Kategooria:Eesti iluuisutamistreenerid
Kategooria:Eesti sporditegelased
Kategooria:Valgetähe III klassi teenetemärgi kavalerid
Kategooria:Eesti venelased
Kategooria:Sündinud 1965